На основу члана 15. 16. 24. и 36. Покрајинске скупштинске одлуке о покрајинској управи **(**''Сл.лист АПВ'', број 37/14, 54/14 - др.одлука, 37/16 и 29/2017), а у вези са Уредбом о садржини, начину припреме и оцене, као и праћењу спровођења и извештавању о реализацији капиталних пројеката (''Службени гласник РС'', број 63/2017), покрајинскa секретаркa за финансије доноси

И Н С Т Р У К Ц И Ј У

ЗА ПРЕДЛАГАЊЕ КАПИТАЛНИХ ПРОЈЕКАТА РАДИ ПРИПРЕМЕ ПЛАНА ЈАВНИХ ИНВЕСТИЦИЈА АУТОНОМНЕ ПОКРАЈИНЕ ВОЈВОДИНЕ ЗА ПЕРИОД 2019.-2021. ГОДИНЕ

**I У В О Д**

Чланом 54а. став 1. Закона о буџетском систему[[1]](#footnote-1), прописано је да су буџетски кориснци у обавези да локалном органу надлежном за финансије, доставе предлоге капиталних пројеката након спроведене оцене капиталних пројеката. Истовремено, ставом 3. овог члана прописано је да ће Влада на предлог Министарства финансија, ближе уредити садржину, начин припреме и оцене, као и праћење спровођења и извештавање о реализацији капиталних пројеката. На основу наведеног законског овлашћења и обавезе, Влада Републике Србије усвојила је Уредбу о садржини, начину припреме и оцене, као и праћењу спровођења и извештавању о реализацији капиталних пројеката (у даљем тексту: Уредба), која је ступила на снагу 6. јула 2017. године, а примењује се од 1. јануара 2018. године.

Такође, Програмом реформе управљања јавним финансијама 2016.-2020., унапређење планирања капиталних пројеката путем успостављања јединствене платформе, односно методологије за планирање, одабир и праћење реализације капиталних пројеката, дефинисано је као једна од кључних мера овог процеса.

Програмом економских реформи 2018.-2020. године, дефинисано је унапређење управљања капиталним инвестицијама, као посебна структурна реформа. У најкраћем, суштина ове реформе јесте, да се потенцијални пројекти повежу са секторским стратегијама и претходно подвргну економско-финансијској анализи исплативости ради приоритизације. Планирање јавних инвестиција укључује: оцену предложених капиталних пројеката од стране буџетских корисника и израду плана реализације, усклађивање планирања и одабира капиталних пројеката/инвестиција и на крају праћење реализације одобрених капиталних пројеката како би се благовремено уочиле и отклониле препреке и ефикасније управљало ризицима. Како се Програмом економских реформи наводи, унапређење управљања и пoвeћaњe рeaлизaциje кaпитaлних/jaвних инвeстициja je aнтирeцeсиoнa и рaзвojнa мeрa eкoнoмскe пoлитикe са пoзитивним eфeктима нa eкoнoмски рaст, која поред дирeктних eфeкaтa нa зaпoслeнoст и рaст пo oснoву сaмe изгрaдњe кaпитaлних прojeкaтa, пoвeћaвa кoнкурeнтнoст дoмaћe приврeдe и ствaрa услoвe зa њeн бржи рaст. Јавне инвестиције имају и дугорочно повољно дејство на привредни раст, јер повећавају квалитет инфраструктуре коју користи приватни сектор.

**II КАПИТАЛНИ ПРОЈЕКТИ: ОБУХВАТ, ПОДЕЛА, ОЦЕНА, ПОСТУПАК И И РОКОВИ ЗА ПРЕДЛАГАЊЕ РАДИ УКЉУЧИВАЊА У ПЛАН ЈАВНИХ ИНВЕСТИЦИЈА И БУЏЕТ АП ВОЈВОДИНЕ**

**ОБУХВАТ КАПИТАЛНОГ ПРОЈЕКТА:**

У смислу Уредбе, капитални пројекти су пројекти изградње и капиталног одржавања зграда и грађевинских објеката инфраструктуре, укључујући услуге пројектног планирања које је саставни део пројекта, обезбеђивање земљишта за изградњу, као и пројекти који подразумевају улагања у опрему, машине и другу нефинансијску имовину, а у функцији су јавног интереса.

У члану 5. Уредбе, дефинисан је обухват капиталног пројекта:

*„Капитални пројекат, у смислу ове уредбе, садржи све неопходне активности са потребним ресурсима које се планирају и реализују током целог пројектног циклуса у складу са јасно дефинисаним циљевима и резултатима пројекта, а у циљу постизања одрживе и дугорочне употребне вредности за пројектом идентификовану групу корисника.*

*Капиталним пројектом се поред изградње и капиталног одржавања зграда и грађевинских објеката инфраструктуре сматра и улагање у куповину зграда и објеката, као и другу нефинансијску имовину* ***чији је век трајања, односно коришћења дужи од једне године****, независно од тога да ли је капитални пројекат исказан као посебан пројекат унутар програма или као издатак у оквиру одређене програмске активности у буџету.*

*Капитални пројекат мора представљати функционалну целину са дугорочном (преко годину дана) употребном вредношћу по завршетку његове реализације.*

*Капитални пројекат може обухватити и повезати низ сродних капиталних пројеката за потребе стратешког планирања и одлучивања.*

*Капитални пројекат може бити* ***заједнички*** *пројекат када се спроводи од стране два или више корисника буџетских средстава, јавних предузећа, односно других корисника јавних средстава, који својим споразумом уређују међусобне односе, односно права и обавезе у вези са реализацијом капиталног пројекта.*

*Споразум из става 5. овог члана обавезно садржи назнаку корисника јавних средстава који врши права и обавезе овлашћеног предлагача и износ учешћа у суфинансирању капиталног пројекта.“*

**ПОДЕЛА КАПИТАЛНИХ ПРОЈЕКАТА:**

У члану 6. Уредбе, дефинисана је ***подела капиталних пројеката према процењеним трошковима:***

*„Трошкове капиталног пројекта* ***процењује предлагач идеје капиталног пројекта****, односно овлашћени предлагач.*

*Капитални пројекти се деле у четири категорије* ***према*** *њиховим* ***процењеним трошковима од стране овлашћеног предлагача****, и то:*

*1) капитални пројекти* ***врло мале вредности*** *су пројекти чији су процењени трошкови* ***испод 100.000 евра у динарској противвредности****;*

*2) капитални пројекти* ***мале вредности*** *су пројекти чији су процењени трошкови* ***између 100.001 и 500.000 евра у динарској противвредности****;*

*3) капитални пројекти* ***средње вредности*** *су пројекти чији су процењени трошкови* ***између 500.001 и 5.000.000 евра у динарској противвредности;***

*4) капитални пројекти* ***велике вредности*** *су пројекти чији су процењени трошкови* ***изнад 5.000.001 евра у динарској противвредности****.*

*Динарска противвредност износа из става 2. овог члана одређује се* ***по званичном средњем курсу Народне банке Србије на дан процене трошкова капиталног пројекта*** *од стране овлашћеног предлагача.*

*Капитални пројекат се не може делити на више пројеката како би се разврстао у нижу категорију капиталног пројекта и тиме избегла израда документације захтеване за ту категорију.*

*На капиталне пројекте из става 2. тачка 1) овог члана не примењују се одредбе ове уредбе, али се планирање расхода за те пројекте врши у складу са упутством за припрему буџета Републике Србије, односно упутством за израду одлуке о буџету локалне власти.“*

**ОЦЕНА КАПИТАЛНИХ ПРОЈЕКАТА**

Према Уредби овлашћени предлагач врши анализу, оцену и селекцију предлога идеја капиталних пројеката из своје надлежности, а приликом селекције (одабира) предлога идеја овлашћени предлагач дужан је да се првенствено руководи релевантношћу капиталног пројекта за остваривање стратешких циљева садржаним у важећим планским документима донетим на републичком и локалном нивоу, као и утицајем капиталног пројекта на социјални, економски, регионални и еколошки одрживи развој. Селектоване предлоге идеја капиталних пројеката мале вредности овлашћени предлагач може директно кандидовати за инвестициону фазу, а предлоге идеја за капиталне пројекте средње и велике вредности кандидује за даљу разраду.

Оцењивање капиталних пројеката прописано је чланом 13. Уредбе:

*„Оцењивање капиталних пројеката у прединвестиционој фази врши овлашћени предлагач* ***кроз квалитативну и квантитативну анализу и вредновање****:*

*1) предвиђених* ***циљева*** *капиталног пројекта;*

*2) предложених* ***варијанти*** *(опција) и* ***резултата*** *извршене анализе могућих* ***ефеката*** *сваке од опција;*

*3)* ***трошкова и користи*** *за сваку од варијанти (опција);*

*4) потенцијалних* ***ризика****;*

*5) изабране оптималне варијанте (опције).*

*Приликом оцењивања и селекције капиталних пројеката примењују се следећи* ***критеријуми:***

*1) релевантност пројекта за остваривање стратешких циљева из надлежности овлашћеног предлагача;*

*2) однос трошкова и користи пројекта (укључујући нето садашњу вредност, интерну стопу рентабилности, период повраћаја улагања, коефицијент трошкова и користи и др.);*

*3) потенцијалних ризика за реализацију пројекта;*

*4) ефекат пројекта на друштвени, економски, регионални и еколошки одрживи развој.*

*Ближе услове, начин, критеријуме и мерила за оцењивање и селекцију капиталних пројеката прописује министар.“*

**Ближи услови, начин и критеријуми и мерила за оцењивање и селекцију још увек нису прописани, те до доношења овог акта, овлашћени предлагачи капиталних пројеката врше оцену и селекцију на бази критеријуме и мерила које сами утврђују.**

**МЕТОДОЛОГИЈА-ПОСТУПАК И РОКОВИ ЗА ПРЕДЛАГАЊЕ КАПИТАЛНИХ ПРОЈЕКАТА РАДИ УКЉУЧИВАЊА У ПЛАН ЈАВНИХ ИНВЕСТИЦИЈА И БУЏЕТ АП ВОЈВОДИНЕ**

У складу са одредбама Уредбе, након спроведеног оцењивања и селекције, овлашћени предлагачи - директни буџетски корисници, достављају Покрајинском секретаријату за финансије захтеве за финансирање капиталних пројеката из своје надлежности ради укључивања у средњорочне приоритете јавних инвестиција односно план јавних инвестиција АП Војводине за период 2019.-2021. године, односно за 2019. годину и наредне две буџетске године, укључујући потребна средства до завршетка реализације предметне инвестиције.

**А)** За потребе разматрања предлога за финансирање капиталног пројекта чија је **реализација у току (**члан 20. Уредбе), уз захтев за финансирање капиталног пројекта (Прилог 2: Образац КР) доставља се:

- извештај о напретку реализације капиталног пројекта за претходне године са оквирним планом даље реализације капиталног пројекта (који укључује преузете уговорне обавезе и оквирни план набавки).

Уколико за реализацију капиталног пројекта средње и велике вредности постоји прекорачење за више од 20% првобитно одобрених средстава за његову реализацију за наредну годину, са пројекцијама за наредне две фискалне године, односно до краја његове реализације, захтев за финансирање капиталног пројекта садржи посебно образложење узрока који су довели до прекорачења, као и предлог мера за њихово превазилажење.

**Б)** За потребе разматрања предлога за финансирање **новог капиталног пројекта (**члан 19. Уредбе), уз захтев за финансирање капиталног пројекта (Прилог 3: образац КФ), а у зависности од категорије капиталних пројеката, доставља се и следећа документација:

1) за капиталне пројекте **мале** вредности:

- оквирни план реализације капиталног пројекта са оквирним планом јавних набавки;

2) за капиталне пројекте **средње** и **велике** вредности:

- студија изводљивости, односно студија оправданости, (уколико је студија изводљивости старија од пет година потребно је извршити проверу да ли су основе за доношење инвестиционе одлуке и даље актуелне, о чему потврду издаје лице које испуњава услове тражене за лице које је израдило студију. Уколико основе за доношење инвестиционе одлуке више нису актуелне, потребно је ажурирати постојећу студију изводљивости или израдити нову)

- позитивно мишљење експертске комисије о студији изводљивости, односно извештај ревизионе комисије којим се капитални пројекат прихвата,

- оквирни план реализације капиталног пројекта, укључујући оквирни план набавки.

ПОСЕБНЕ НАПОМЕНЕ :

1. У случају када овлашћени предлагач доставља више захтева за финансирање капиталних пројеката, дужан је да те пројекте рангира по њиховом значају, тако што пројекти чија је реализација у току имају приоритет у односу на нове пројекте (у Образцу КФ и Образцу КР нижи редни број захтева означава виши приоритет).

2. Имајући у виду да да је потребно успоставити информациону базу капиталних пројеката, директни буџетски корисници **за капиталне пројекте мале, средње и велике вредности, без обзира да ли су то пројекти чија је реализација у току или нови пројекти, достављају и предлог идеје капиталног пројекта на Образцу КИ (Прилог 1).**

3. Обрасци у прилогу инструкције: КИ, КР и КФ, у форми, садржају и ознакама преузети су са сајта Министарства финансија[[2]](#footnote-2) и саставни су део *''Инструкције за предлагање приоритетних области финансирања за период 2019-2021. године''* , обзиром да обрасци за предлагање идеје капиталног пројекта, захтев за финансирање капиталног пројекта и извештај о напретку реализације капиталног пројекта, у смислу Уредбе, представљају инвестициону документацију, а чији садржај ближе прописује министар финансија.

Овлашћени предлагачи – директни корисници буџетских средстава Аутономне покрајине Војводине, предлоге капиталних пројеката, у складу са овом инструкцијом, а ради разматрања и укључивања у план јавних инвестиција АП Војводине за 2019. и наредне две фискалне године, достављају Покрајинском секретаријату за финансије најкасније **до 15. марта 2018. године** у штампаном формату овереном од стране одговрног лица овлашћеног предлагача, и на адресу електронске поште: verica.nadjalin@vojvodina.gov.rs и natasa.popovic@vojvodina.gov.rs

**III OБЈАВЉИВАЊЕ, ПРИЛОЗИ И ДРУГЕ ИНФОРМАЦИЈЕ**

Инструкцију објавити на интернет страници Покрајинског секретаријата за финансије ([www.psf.vojvodina.gov.rs](http://www.psf.vojvodina.gov.rs))

За додатне информације или објашњења око припреме предлога - захтева за финансирање капиталних пројеката позвати: Верицу Нађалин (487-4327).

Саставни део ове инструкције су следећи прилози, односно обрасци:

* **Прилог 1** – Образац КИ – Образац за предлагање идеје капиталног пројекта;
* **Прилог 2** – Образац КР – Захтев за финансирање капиталног пројекта чија је реализација у току;
* **Прилог 3** – Образац КФ – Захтев за финансирање новог капиталног пројекта.

Број: 102-401-671/2018-02

Нови Сад, 28. фебруар 2018. године

|  |
| --- |
|  ПОКРАЈИНСКA СЕКРЕТАРKA  |
|  Смиљка Јовановић  |

1. ''Сл.гласник РС'', број 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 – др.закон, 103/2015, 99/2016 и 113/2017 [↑](#footnote-ref-1)
2. http://www.mfin.gov.rs [↑](#footnote-ref-2)